**EHDOTUKSESTA VALTIONEUVOSTON ASETUKSEKSI NUORISOTYÖSTÄ JA-POLITIIKASTA**

**1 Asian tausta**

Tasavallan presidentti vahvisti 21.12.2016 uuden nuorisolain (1258/2016). Laki tuli voimaan 1 päivänä tammikuuta 2017. Nuorisolaki korvaa aiemman nuorisolain vuodelta 2006.

Uuden nuorisolain voimaantulo kumosi aiemman valtioneuvoston asetuksen nuorisotyöstä ja –politiikasta (103/2006). Muutoksen johdosta on tarpeen antaa uusi valtioneuvoston asetus nuorisotyöstä ja –politiikasta.

Nuorisolain 4–7 ja 17–21 § sisältävät valtuudet antaa tarkempia säännöksiä valtioneuvoston asetuksella.

Lain 4 §:n mukaan nuorisotyön- ja politiikan aluehallinnon tehtävistä säädetään tarkemmin valtioneuvoston asetuksella. Lain 5 §:n mukaan valtakunnallisen nuorisotyön ja -politiikan ohjelman sisällöstä ja valmistelusta voidaan antaa tarkempia säännöksiä valtioneuvoston asetuksella. Lain 6 §:n mukaan valtion nuorisoneuvoston tehtävistä ja asettamisesta säädetään tarkemmin valtioneuvoston asetuksella. Valtioneuvoston asetuksella säädetään myös neuvoston kokoonpanosta. Lain 7 §:n mukaan arviointi- ja avustustoimikunnan tehtävistä ja asettamisesta säädetään tarkemmin valtioneuvoston asetuksella. Valtioneuvoston asetuksella säädetään myös toimikunnan kokoonpanosta.

Lain 17 §:n mukaan tarkempia säännöksiä valtakunnallisen nuorisoalan järjestön valtionapukelpoisuuden hyväksymisen edellytyksistä ja hyväksymisessä noudatettavasta menettelystä voidaan antaa valtioneuvoston asetuksella. Lain 18 §:n mukaan tarkempia säännöksiä valtionavustuksen myöntämisen edellytyksistä ja valtionavustuksen myöntämisessä noudatettavasta menettelystä valtakunnalliselle nuorisoalan järjestölle voidaan antaa valtioneuvoston asetuksella.

Lain 19 §:n mukaan tarkempia säännöksiä valtakunnallisista nuorisoalan osaamiskeskuksista ja niiden tehtävistä, valtionapukelpoisuuden hyväksymisen ja valtionavustuksen saamisen edellytyksistä voidaan antaa valtioneuvoston asetuksella. Lain 20 §:n mukaan tarkempia säännöksiä nuorisokeskuksen valtionapukelpoisuuden hyväksymisen ja valtionavustuksen saamisen edellytyksistä voidaan antaa valtioneuvoston asetuksella. Lain 21 §:n mukaan tarkempia säännöksiä nuorten työpajatoiminnan valtionapukelpoisuuden hyväksymisen ja valtionavustuksen saamisen edellytyksistä voidaan antaa valtioneuvoston asetuksella.

**2 Ehdotus**

Asetukselle ehdotetaan nimeä valtioneuvoston asetus nuorisotyöstä ja –politiikasta.

1 luku

**Valtion nuorisotyö ja -politiikka**

*1 § Nuorisotyön ja -politiikan aluehallinnon tehtävät*

Pykälässä säädetään nuorisolain 4 §:n 2 momentin nojalla aluehallintoviraston nuorisotyön ja -politiikan tehtävistä.

Pykälän 1 momentin mukaan aluehallintoviraston tehtävinä olisivat valtakunnallisen nuorisotyön ja -politiikan alueellinen toimeenpano ja kehittäminen, nuorisotyön valtionavustusten myöntäminen, valvonta ja vaikutusten arviointi sekä alueen nuorisoalan toimijoiden informaatio-ohjaus. Aluehallintoviraston tulisi myös koota alueellisia nuorisotyön ja -politiikan tietoja ja arvioida nuorille suunnattujen palvelujen riittävyyttä, laatua ja saavutettavuutta. Virastolla voisi olla myös kansainvälisiä tai muita opetus- ja kulttuuriministeriön sille osoittamia tehtäviä.

Pykälän 2 momentin mukaan ministeriö ja aluehallintovirasto määrittelisivät yhdessä aluehallinnon nuorisotoimen tulostavoitteet.

*2 § Valtakunnallinen nuorisotyön ja -politiikan ohjelma*

Pykälässä säädetään nuorisolain 5 §:n 4 momentin perusteella valtakunnallisen nuorisotyön ja -politiikan ohjelman sisällöstä ja valmistelusta.

Pykälän 1 momentin mukaan ohjelma 1) sovittaisi yhteen nuorten kasvu- ja elinolojen kannalta keskeisten ministeriöiden määrittelemät tavoitteet ja toimenpiteet, joilla ne toimialallaan edistävät nuorisolain 2 § mukaisten tavoitteiden toimeenpanoa ohjelmakaudella, 2) sisältäisi linjaukset nuorisotyön ja -toiminnan tukemiseen sekä painopisteet valtakunnallisten nuorisoalan osaamiskeskusten valtionapukelpoisuuden hyväksymiselle ja niiden toiminnan avustamiselle ja 3) asettaisi kansalliset nuorisoalan tavoitteet eurooppalaiselle ja kansainväliselle toiminnalle.

Pykälän 2 momentin mukaan valtakunnallisen nuorisotyön ja -politiikan ohjelman valmistelussa otettaisiin huomioon 1) nuorisolain soveltamisalaan liittyvät Suomen kansainväliset sitoumukset, 2) Euroopan unionin nuorisopoliittiset tavoitteet sekä 3) nuorten moninaisuus ja eri vähemmistöjen nuoret.

*3 § Valtion nuorisoneuvosto*

Pykälässä säädetään nuorisolain 6 §:n 4 momentin perusteella valtion nuorisoneuvoston tehtävistä, asettamisesta ja kokoonpanosta.

Pykälän 1 momentin mukaan valtionhallinnon toimenpiteiden vaikutuksia arvioidessaan valtion nuorisoneuvosto ottaisi huomioon valtion talousarviossa nuorten kasvu- ja elinoloihin kohdistetut määrärahat. Hallituskausittain nuorisoneuvosto laatisi valtioneuvostolle arvion valtakunnallisen nuorisotyön ja -politiikan ohjelman toteutumisesta ja tekisi esityksiä ohjelman mahdollisista muutostarpeista.

Pykälän 2 momentin mukaan nuorisoneuvostossa olisi puheenjohtaja, kaksi varapuheenjohtajaa ja näiden lisäksi enintään 15 jäsentä. Valtioneuvosto kutsuisi nuorisoneuvoston jäsenet kuultuaan nuorisotoimialan tahoja. Näitä tahoja ovat esimerkiksi Kuntaliitto, valtakunnalliset nuorisoalan järjestöt, nuorisotutkimus ja seurakunnat. Neuvostossa olisi asiantuntemusta nuorisotyöstä, nuorisopolitiikasta ja nuorisotoiminnasta. Lisäksi neuvostossa olisi eduskuntaan valittujen puolueiden edustus.

Pykälän 3 momentin mukaan nuorisoneuvosto asetettaisiin eduskunnan vaalikausia vastaavasti kuuden kuukauden kuluessa vaalikauden alusta ja sen toimikausi jatkuisi, kunnes seuraava neuvosto on asetettu. Neuvoston jäsenen pyytäessä eroa kesken toimikauden opetus- ja kulttuuriministeriö nimittäisi hänen tilalleen uuden jäsenen jäljellä olevaksi toimikaudeksi.

Pykälän 4 momentin mukaan nuorisoneuvosto olisi päätösvaltainen, kun kokouksen puheenjohtaja ja vähintään puolet jäsenistä olisi paikalla. Nuorisoneuvosto päättäisi itsenäisesti mahdollisten jaostojen asettamisesta sekä niiden kokoonpanosta. Ministeriön nimeämillä edustajilla ja pysyvillä asiantuntijoilla olisi nuorisoneuvoston kokouksissa läsnäolo- ja puheoikeus.

Pykälän 5 momentin mukaan nuorisoneuvostolla olisi pääsihteeri, jonka lisäksi neuvostolla voisi olla muuta henkilökuntaa. Neuvoston toimistotehtävät hoidettaisiin opetus- ja kulttuuriministeriössä. Ministeriö ottaisi neuvoston henkilöstön neuvoston toimikaudeksi.

Pykälän 6 momentin mukaan nuorisoneuvoston puheenjohtajalle, varapuheenjohtajalle, jäsenille ja asiantuntijoille maksettavista kokouspalkkioista ja korvauksista päättäisi ministeriö.

*4 § Arviointi- ja avustustoimikunta*

Pykälässä säädetään nuorisolain 7 §:n 3 momentin perusteella arviointi- ja avustustoimikunnan tehtävistä, asettamisesta ja kokoonpanosta.

Pykälän 1 momentin mukaan arviointi- ja avustustoimikunnassa olisi puheenjohtaja, varapuheenjohtaja ja näiden lisäksi enintään seitsemän jäsentä. Valtioneuvosto kutsuisi toimikunnan jäsenet kuultuaan nuorisotoimialalla toimivia tahoja, jotka ovat samoja kuin edellä 3 pykälän 2 momentin perusteluissa mainitut. Toimikunnassa olisi edustettuna perehtyneisyys valtakunnallisten nuorisoalan järjestöjen toimintaan, nuorisotyöhön ja -politiikkaan sekä nuorisotoimintaan.

Pykälän 2 momentin mukaan toimikunta asetettaisiin eduskunnan vaalikausia vastaavasti kuuden kuukauden kuluessa vaalikauden alusta ja sen toimikausi jatkuu, kunnes seuraava toimikunta olisi asetettu. Toimikunnan jäsenen pyytäessä eroa kesken toimikauden opetus- ja kulttuuriministeriö nimittäisi hänen tilalleen uuden jäsenen jäljellä olevaksi toimikaudeksi.

Pykälän 3 momentin mukaan toimikunta olisi päätösvaltainen, kun kokouksen puheenjohtaja ja vähintään puolet jäsenistä olisi paikalla. Ministeriön nimeämillä edustajilla ja pysyvillä asiantuntijoilla olisi toimikunnan kokouksissa läsnäolo- ja puheoikeus.

Pykälän 4 momentin mukaan toimikunnalla olisi pääsihteeri, jonka lisäksi toimikunnalla voisi olla muuta henkilökuntaa. Toimikunnan toimistotehtävät hoidettaisiin opetus- ja kulttuuriministeriössä. Ministeriö ottaisi toimikunnan henkilöstön toimikunnan toimikaudeksi.

Pykälän 5 momentin mukaan toimikunnan puheenjohtajalle, varapuheenjohtajalle, jäsenille ja asiantuntijoille maksettavista kokouspalkkioista ja korvauksista päättäisi ministeriö.

2 luku

**Valtion rahoitus**

*5 § Valtakunnallisen nuorisoalan järjestön valtionapukelpoisuuden hyväksyminen*

Pykälässä säädetään nuorisolain 17 §:n 5 momentin perusteella valtakunnallisen nuorisoalan järjestön valtionapukelpoisuuden hyväksymisestä.

Pykälän 1 momentin mukaan valtakunnallisen nuorisoalan järjestön tulisi hakea opetus- ja kulttuuriministeriöltä valtionapukelpoisuutta ministeriön antamien ohjeiden mukaisesti. Ministeriö arvioisi, täyttääkö järjestö nuorisolain 17 §:ssä säädetyt valtionapukelpoisuuden edellytykset. Arviointi tehtäisiin järjestön suunnitellun ja toteutuneen toiminnan perusteella.

Pykälän 2 momentin mukaan toiminnasta arvioitaisiin laatua, saavutettavuutta, alueellisista kattavuutta ja yhteiskunnallista vaikuttavuutta. Järjestön toiminnan laatua arvioitaessa otettaisiin huomioon toiminnan säännöllisyys ja vakiintuneisuus sekä miten järjestön taloutta ja hallintoa on hoidettu. Toiminnan laajuutta arvioitaessa otettaisiin huomioon toiminnan saavutettavuus järjestön määrittelemään kohderyhmään nähden. Toiminnan yhteiskunnallista vaikuttavuutta arvioitaessa otettaisiin huomioon toiminnan merkityksellisyys nuorisotyössä ja -politiikassa sekä järjestön toimialalla. Toiminnan valtakunnallista kattavuutta arvioitaessa otettaisiin huomioon toiminnan alueellinen kattavuus. Järjestön toiminta määriteltäisiin valtakunnalliseksi, kun se kattaa vähintään kolme maakuntaa.

Pykälän 3 momentin mukaan valtionapukelpoiseksi järjestöksi voitaisiin hyväksyä sellainen järjestö, jonka: 1) kokonaisjäsenmäärästä taikka piirijärjestöjen ja paikallisyhdistysten yhteenlasketusta henkilöjäsenmäärästä vähintään kaksi kolmasosaa olisi nuoria ja jonka päätöksentekoa ja toimintaa nuoret johtaisivat (nuorisojärjestö); 2) toiminnasta ainakin osa olisi nuorten omaehtoista toimintaa ja nuorilla olisi tähän toiminnan osaan itsenäinen päätös- ja budjettivalta (nuorisotoimintaa edistävä järjestö); 3) toiminnasta ainakin osa olisi nuorisotyötä ja tämä osa voitaisiin eritellä järjestön muusta toiminnasta (nuorisotyötä tekevä järjestö); tai 4) pääasiallinen tarkoitus olisi tarjota palveluja nuorisoalan järjestöille, kunnille tai muille nuorisoalan yhteisöille (nuorisoalan palvelujärjestö). Tarjotut palvelut voivat olla esimerkiksi koulutusta nuorisotyön menetelmiin ja käytäntöihin, järjestötoiminnan talous- ja hallintoasioihin tai henkilöstöasioihin.

Pykälän 4 momentin mukaan edellä 3 momentissa mainituista hyväksymisperusteista voitaisiin poiketa kielellisen tai muun vähemmistön keskuudessa tai toimialallaan valtakunnallisesti edustavaksi katsottavan järjestön osalta edellyttäen, että järjestön toiminnalla kuitenkin olisi riittävä kattavuus suhteessa järjestön määrittelemään kohderyhmään.

*6 § Valtionavustuksen myöntäminen valtakunnalliselle nuorisoalan järjestölle*

Pykälässä säädetään nuorisolain 18 §:n 4 momentin perusteella valtionavustuksen myöntämisestä valtakunnalliselle nuorisoalan järjestölle.

Pykälän 1 momentin mukaan valtakunnallisen nuorisoalan järjestön valtionavustusta myönnettäessä opetus- ja kulttuuriministeriö arvioisi hakijajärjestön suunniteltu ja toteutunut toiminta.

Pykälän 2 momentin mukaan järjestön toiminnasta arvioitaisiin laatua, laajuutta ja yhteiskunnallista vaikuttavuutta. Toiminnan laatua arvioitaessa otettaisiin huomioon järjestön toiminnan tavoitteellisuus ja kehittyminen sekä järjestön oma toiminnan seuraaminen ja tavoitteiden saavuttamisen arviointi. Toiminnan laajuutta arvioitaessa otettaisiin huomioon järjestön toiminnan määrä ja monipuolisuus, toimintaan osallistuvien nuorten määrä, toiminnan valtakunnallisuus ja saavutettavuus. Toiminnan yhteiskunnallista vaikuttavuutta arvioitaessa otettaisiin huomioon toiminnan merkityksellisyys nuorisotyössä ja -politiikassa sekä järjestön toimialalla.

Pykälän 3 momentin mukaan järjestön taloudenhoitoa arvioitaessa otettaisiin huomioon järjestön toiminnan kustannukset suhteessa toiminnan valtakunnallisuuteen ja laatuun sekä hallinto- ja henkilöstökustannusten osuus kokonaiskustannuksista.

Pykälän 4 momentin mukaan valtakunnallisten nuorisoalan järjestöjen osallisuuden edistämisen arvioinnissa otettaisiin huomioon, miten järjestö tarjoaa nuorille mahdollisuuden osallistua järjestön päätöksentekoon ja miten järjestö muulla tavoin edistää nuorten kykyä ja edellytyksiä toimia yhteiskunnassa.

*7 § Valtakunnallisen nuorisoalan osaamiskeskuksen valtionapukelpoisuuden hyväksyminen*

Pykälässä säädettäisiin nuorisolain 19 §:n 5 momentin perusteella nuorisoalan osaamiskeskuksen valtionapukelpoisuuden hyväksymisestä.

Pykälän 1 momentin mukaan valtakunnallisena nuorisoalan osaamiskeskuksena voisi toimia kunta, kuntayhtymä, osakeyhtiö, osuuskunta, korkeakoulu, yhdistys tai säätiö.

Pykälän 2 momentin mukaan nuorisoalan osaamiskeskukseksi haluavan organisaation olisi haettava valtionapukelpoisuutta opetus- ja kulttuuriministeriöltä ministeriön antamien ohjeiden mukaisesti. Ministeriö arvioisi, täyttääkö hakija nuorisolain 19 §:ssä säädetyt valtionapukelpoisuuden edellytykset.

Pykälän 3 momentin mukaan osaamiskeskuksen valtakunnallista merkitystä ja yhteiskunnallista vaikuttavuutta arvioitaisiin tarkastelemalla toimintaa, tehtäviä ja osaamista suhteessa valtakunnalliseen nuorisotyön ja -politiikan ohjelmaan. Osaamiskeskusten muodostamaa kokonaisuutta arvioidessa otettaisiin huomioon keskusten toiminta ja osaaminen suhteessa valtakunnallisiin nuorisotyön ja –politiikan kehittämistarpeisiin.

Pykälän 4 momentin mukaan sen lisäksi mitä nuorisolain 19 §:ssä säädetään, osaamiskeskuksen valtionapukelpoisuuden hyväksymisen edellytyksenä olisi, että 1) keskuksen toiminta on tavoitteellista, merkityksellistä, taloudellista; 2) keskuksen taloutta ja hallintoa hoidetaan hyvin; 3) keskuksen henkilöstöllä on tehtävänsä suorittamisen kannalta tarvittava osaaminen; 4) keskuksella on oltava tehtävänsä suorittamisen kannalta tarkoituksenmukainen yhteistyöverkosto; 5) keskuksella on tehtävänsä suorittamisen kannalta tarkoituksenmukaiset tukipalvelut ja toimitilat ja 6) osaamiskeskuksella on toiminnan seuranta- ja arviointijärjestelmä. Seuranta- ja arviointijärjestelmän avulla voidaan todentaa muun muassa keskuksen toiminnan tuloksellisuutta ja samalla järjestelmä auttaa osaamiskeskusta toteuttamaan tehtäväänsä, tuottaa tietoa tehtävän etenemisestä ja kehitetyistä käytänteistä. Järjestelmästä saatavaa tietoa voidaan hyödyntää myös opetus- ja kulttuuriministeriön tuloksellisuusseurannassa.

*8 § Valtionavustuksen myöntäminen valtakunnalliselle nuorisoalan osaamiskeskukselle*

Pykälässä säädettäisiin nuorisolain 19 §:n 5 momentin perusteella valtionavustuksen myöntämisestä valtakunnalliselle nuorisoalan osaamiskeskukselle.

Pykälän 1 momentin mukaan valtionavustusta myönnettäisiin opetus- ja kulttuuriministeriön ja valtakunnallisen nuorisoalan osaamiskeskuksen yhdessä sopimiin tehtäviin.

Nuorisolain 19 §:n 4 momentin mukaan valtionavustuksen määrää harkittaessa otetaan huomioon keskuksen tehtävät sekä toiminnan laatu ja yhteiskunnallinen vaikuttavuus. Tässä asetuksen 8 §:n 2 momentissa säädettäisiin, että osaamiskeskuksen tehtäviä, toiminnan laatua ja yhteiskunnallista vaikuttavuutta arvioitaessa otettaisiin huomioon osaamiskeskuksen:

1. palvelukyky sekä kohderyhmältä ja yhteistyöverkostolta saatu palaute;
2. toiminnan laatua ja määrää mittaavat tunnusluvut;
3. toiminnan tavoitteellisuus, taloudellisuus sekä miten taloutta ja hallintoa on hoidettu;
4. henkilöstön ammattitaito ja osaaminen; ja
5. kirjanpito, jonka tulee olla järjestetty siten, että siitä käyvät ilmi nuorisotyön valtionavustuksella tuetun toiminnan kustannukset.

*9 § Nuorisokeskuksen valtionapukelpoisuuden hyväksyminen*

Pykälässä säädettäisiin nuorisolain 20 §:n 4 momentin perusteella nuorisokeskuksen valtionapukelpoisuuden hyväksymisestä.

Pykälän 1 momentin mukaan nuorisokeskuksena voisi toimia kunta, kuntayhtymä, osakeyhtiö, osuuskunta, yhdistys tai säätiö.

Pykälän 2 momentin mukaan nuorisokeskukseksi haluavan organisaation olisi haettava valtionapukelpoisuutta opetus- ja kulttuuriministeriöltä ministeriön antamien ohjeiden mukaisesti. Ministeriö arvioisi, täyttääkö hakija nuorisolain 20 §:ssä säädetyt valtionapukelpoisuuden edellytykset.

Pykälän 3 momentin mukaan nuorisokeskuksen yhteiskunnallista vaikuttavuutta arvioitaessa otettaisiin huomioon keskuksen toiminnan saavutettavuus, yhteistyöverkostot ja valmius kehittää nuorisotyötä. Nuorisokeskuksen valtionapukelpoisuuden hyväksyminen edellytyksenä olisi myös, että 1) keskuksen toiminta on pääosin suunnattu nuorille, 2) keskuksen toiminta on tavoitteellista, merkityksellistä ja taloudellista, 3) keskuksen taloutta ja hallintoa hoidetaan hyvin, 4) keskus on sijainniltaan, ympäristöltään, tiloiltaan ja varustukseltaan ympärivuotiseen ohjattuun toimintaan soveltuva ja keskuksen toiminta ulottuu useamman kunnan alueelle, 5) keskuksessa on nuorisotyöstä vastaava nuorisotyön ammattilainen, riittävä ohjaushenkilöstö ja riittävä nuorisotyön osaaminen, 6) keskus huolehtii toimintansa ja ympäristönsä turvallisuudesta ja 7) keskuksella on toiminnan seuranta- ja arviointijärjestelmä. Seuranta- ja arviointijärjestelmän avulla voidaan todentaa muun muassa keskuksen toiminnan tuloksellisuutta ja samalla järjestelmä auttaa nuorisokeskusta toteuttamaan tehtäväänsä, tuottaa tietoa toiminnan laadusta ja vaikuttavuudesta sekä käytänteistä.

Pykälän 4 momentin mukaan valtionapukelpoisuuden hyväksymisessä otettaisiin huomioon myös nuorisokeskusten muodostama kokonaisuus, kunkin keskuksen koko ja keskusten maantieteellinen sijainti ja keskusten kokonaisuuden tarjoaman toiminnan monipuolisuus.

*10 § Valtionavustuksen myöntäminen nuorisokeskukselle*

Pykälässä säädettäisiin nuorisolain 20 §:n 4 momentin perusteella valtionavustuksen myöntämisestä nuorisokeskukselle.

Pykälän 1 momentin mukaan valtionavustusta myönnettäisiin opetus- ja kulttuuriministeriön ja nuorisokeskuksen välisessä tavoiteohjausmenettelyssä sovittuihin tehtäviin.

Pykälän 2 momentin mukaan nuorisokeskuksen avustuksen tarvetta harkittaessa otettaisiin huomioon keskuksen taloudellinen tila. Taloudellista tilaa arvioitaessa otettaisiin huomioon keskuksen oman toiminnan tuotot, muun kuin nuorisotoiminnan osuus kokonaiskustannuksista sekä toiminnan tuottavuus.

Pykälän 3 momentin mukaan nuorisokeskuksen tehtäviä, toiminnan laatua ja yhteiskunnallista vaikuttavuutta arvioitaessa otettaisiin huomioon keskuksen 1) palvelukyky sekä kohderyhmältä ja yhteistyöverkostolta saatu palaute, 2) tavoiteohjausmenettelyssä sovitut, toiminnan laatua ja määrää mittaavat tunnusluvut, 3) toiminnan tavoitteellisuus, taloudellisuus ja miten keskuksen taloutta ja hallintoa hoidetaan, 4) henkilöstön ammattitaito ja osaaminen, 5) toimintaan osallistuneiden henkilöiden kokonaismäärä ja nuorten osuus siitä, 6) ohjaukseen osallistuvien nuorten määrä suhteessa muuhun nuorisokäyttöön, 7) nuorten majoitusvuorokausien määrä ja majoitusvuorokausien kokonaismäärä, 8) kestävän kehityksen edistäminen ja 9) kirjanpito, jonka tulee olla järjestetty siten, että siitä käyvät ilmi nuorisotyön valtionavustuksella tuetun toiminnan kustannukset.

*11 § Nuorten työpajatoiminnan valtionapukelpoisuuden hyväksyminen*

Pykälässä säädettäisiin nuorisolain 21 §:n 4 momentin perusteella nuorten työpajatoiminnan valtionapukelpoisuuden hyväksymisestä.

Pykälän 1 momentin mukaan nuorten työpajatoiminnan järjestäjänä voisi toimia kunta, kuntayhtymä, osakeyhtiö, osuuskunta, yhdistys tai säätiö.

Pykälän 2 momentin mukaan nuorten työpajatoiminnan järjestäjäksi haluavan organisaation olisi haettava valtionapukelpoisuutta opetus- ja kulttuuriministeriöltä ministeriön antamien ohjeiden mukaisesti. Ministeriö arvioisi, täyttääkö hakija nuorisolain 21 §:ssä säädetyt valtionapukelpoisuuden edellytykset.

Pykälän 3 momentin mukaan nuorten työpajatoiminnan laatua ja yhteiskunnallista vaikuttavuutta arvioitaessa otettaisiin huomioon, miten nuoren mahdollisuudet sijoittua koulutukseen, työhön tai muuhun tarvitsemaansa palveluun työpajajakson jälkeen ovat parantuneet. Nuoren mahdollisuuksien voidaan katsoa parantuneen esimerkiksi silloin kun nuoren arjen valmiudet ja elämänhallinnan taidot ovat parantuneet, nuorella on suunnitelma ja tavoitteita tulevaisuudelleen ja nuoren oma-aloitteisuus ja sosiaaliset taidot ovat lisääntyneet.

Pykälän 4 momentin mukaan nuorten työpajatoiminnan valtionapukelpoisuuden hyväksymisen edellytyksinä olisi lisäksi, että 1) toiminta on pääosin suunnattu nuorille, 2) toiminta on tavoitteellista, merkityksellistä ja taloudellista, 3) taloutta ja hallintoa hoidetaan hyvin, 4) nuorten työpajalla on riittävä määrä valmentavaa henkilöstöä, jolla on tarkoituksenmukainen valmennusosaaminen, 5) toiminta soveltuu tiloiltaan ja varustukseltaan ympärivuotiseen ohjattuun toimintaan ja 6) työpajatoiminnan järjestäjällä on toiminnan seuranta- ja arviointijärjestelmä, jolla todennetaan nuorten saaman valmennuksen vaikutukset.

*12 § Valtionavustuksen myöntäminen nuorten työpajatoimintaan*

Pykälässä säädettäisiin nuorisolain 21 §:n 4 momentin perusteella valtionavustuksen myöntämisestä nuorten työpajatoimintaan.

Pykälän mukaan nuorten työpajatoiminnan laatua ja yhteiskunnallista vaikuttavuutta arvioitaessa otettaisiin huomioon työpajan 1) palvelukyky sekä kohderyhmältä ja yhteistyöverkostolta saatu palaute, 2) toiminnan seuranta- ja arviointijärjestelmä ja sen tuottamat tiedot toiminnan tuloksellisuudesta, 3)toiminnan tavoitteellisuus, taloudellisuus ja se, miten taloutta ja hallintoa hoidetaan, 4) henkilöstön ammattitaito ja osaaminen, 5) toiminnan jatkuvuus ja ympärivuotisuus, 6) tilojen asianmukaisuus toimintaan nähden ja 7) kirjanpito, jonka tulee olla järjestetty siten, että siitä käyvät ilmi nuorisotyön valtionavustuksella tuetun toiminnan kustannukset.

3 luku

Voimaantulo

*13 § Voimaantulo*

Pykälän 1 momentti sisältäisi voimaantulosäännöksen niin, että asetus tulisi voimaan 1 päivänä XXXkuuta 2017.

Pykälän 2 momentti sisältäisi tavanomaisen voimaantulosäännöksen, jonka mukaan ennen asetuksen voimaantuloa voitaisiin ryhtyä asetuksen täytäntöönpanon edellyttämiin toimenpiteisiin.

**3 Vaikutukset**

Ehdotuksella ei ole itsenäisiä taloudellisia eikä organisatorisia vaikutuksia. Uusi nuorisolaki (1285/2016) tuli voimaan 1. tammikuuta 2017. Sitä koskevassa hallituksen esityksessä (111/2016 vp) on kuvattu uuden lain taloudellisia ja toiminnallisia vaikutuksia. Ehdotettu asetus ei aiheuta lakiin nähden lisäkustannuksia.

**4 Valmistelu**

Ehdotus on valmisteltu virkatyönä opetus- ja kulttuuriministeriössä.

Tämä kohta kirjoitetaan lausuntokierroksen jälkeen: Valmistelun yhteydessä on pyydetty lausunnot valtion nuorisoneuvostolta, arviointi- ja avustustoimikunnalta, valtakunnallisilta nuorisoalan järjestöiltä, palvelu- ja kehittämiskeskuksilta, aluehallintovirastoilta sekä muilta ministeriöiltä.

Tämä kohta toteutuu lausuntokierroksen jälkeen olevassa viimeistelyvaiheessa: Asetusehdotus on tarkastettu oikeusministeriön laintarkastusyksikössä.

**5 Voimaantulo**

Asetus ehdotetaan tulemaan voimaan 1 päivänä XXXkuuta 2017.